Myanmar / ABSDF (All Burma Student’s Democratic Front), VBSW (Vigorous Burmese Student Warriors)

Myanmar / ABSDF (All Burma Student’s Democratic Front), VBSW (Vigorous Burmese Student Warriors)

**Kysymykset**

1. Mikä on ABSDF -järjestö (All Burma Student’s Democratic Front) (lyhyt kuvaus perustamisesta ja toiminnasta)? Oliko ABSDF-järjestöllä aseellista toimintaa Myanmarissa vuosina 1988-1990? Millaista toimintaa ja missä päin Myanmaria?

2. Mikä on VBSW -järjestö (Vigorous Burmese Student Warriors) (lyhyt kuvaus perustamisesta, perustajajäsenistä ja toiminnasta)? Oliko VBSW-järjestö osallisena Myanmarin suurlähetystön kaappauksessa Thaimaassa Bangkokissa lokakuussa 1999? Onko VBSW-järjestöllä ollut aseellista toimintaa Myanmarissa? Millaista toimintaa ja missä päin Myanmaria?

***Questions***

1. What is ABSDF (All Burma Student’s Democratic Front) -organization (short description of establishment, operation)? Was ABSDF involved in armed activities in Myanmar during 1988–1990? What kind of activities and in which parts of the country?

2. What is VBSW (Vigorous Burmese Student Warriors) -organization (short description of establishment, founders, operation)? Was VBSW involved in October 1999 seizure of Myanmar embassy in Bangkok? Has VBSW been involved in armed activities in Myanmar? What kind of activities and in which parts of the country?

## Mikä on ABSDF -järjestö (All Burma Student’s Democratic Front) (lyhyt kuvaus perustamisesta ja toiminnasta)? Oliko ABSDF-järjestöllä aseellista toimintaa Myanmarissa vuosina 1988-1990? Millaista toimintaa ja missä päin Myanmaria?

Syksyllä 1988 opiskelijoiden alulle laittamat laajat, sotilasjunttaa vastustavat ja demokratiamyönteiset mielenosoitukset[[1]](#footnote-1) kärjistyivät armeijajuntan raakaan väkivaltaan mielenosoittajia vastaan, ja tuhansia mielenosoittajia surmattiin ja vangittiin. ABSDF (All Burma Student’s Democratic Front, burmaksi မြန်မာနိုင်ငံလုံးဆိုင်ရာကျောင်းသားများဒီမိုကရက်တစ်တပ်ဦး) on tukahdutettujen protestien seurauksena perustettu puolisotilaallinen järjestö, jonka perustivat Myanmarin etnisten kapinallisryhmien hallinnoimille alueille ja rajan yli Thaimaahan paenneet opiskelijat.[[2]](#footnote-2)

Itävallan Punaisen ristin maatietopalvelu ACCORD:n (Austrian Centre for Country or Origin & Asylum Research and Documentation) lokakuun 2011 raporttiin kerättyjen tietojen mukaan vuoden 1988 mielenosoituksia järjestänyt opiskelijajärjestö ABFSU (All Burma Federation of Student Unions) päätti sotilasjuntan väkivaltaisen reaktion jälkeen tavoitella demokratiaa kolmella eri rintamalla: poliittisen puolueen perustamisen kautta, maanalaisten verkostojen kautta sekä aseellisen vastarinnan (ABSDF) kautta.[[3]](#footnote-3)

ABSDF:lla on edelleen ainakin nimellistä toimintaa Myanmarissa, ja ryhmän itsensä mukaan se taistelee demokratian ja ihmisoikeuksien puolesta Myanmarissa ”muiden demokraattisten ja etnisten joukkojen rinnalla”. Ryhmä valitsee johtajansa kolmen vuoden välein järjestetyllä äänestyksellä.[[4]](#footnote-4)

ABSDF:n mukaan sen toiminnan neljä keskeistä tavoitetta ovat seuraavat:

1. *To liberate the peoples of Myanmar from the oppression of military dictatorship;*
2. *To achieve democracy and human rights;*
3. *To attain internal peace;*
4. *To bring about the emergence of a federal union in Myanmar.[[5]](#footnote-5)*

Perustamisensa jälkeen ABSDF kävi taisteluita Myanmarin armeijaa (Tatmadaw) vastaan maan raja-alueilla etnisten kapinallisjoukkojen rinnalla.[[6]](#footnote-6) Esimerkiksi Asian Foundationin mukaan vuosina 1990–1994 ABSDF:n ja Tatmadawin välillä käytiin matalan intensiteetin yhteenottoja, jotka johtivat ainakin 100 kuolemaan.[[7]](#footnote-7) ABSDF on taistellut Tatmadawia vastaan yhteistyössä etnisten karenien aseellisten ryhmien kanssa, jotka tarjosivat opiskelija-aktivisteille suojaa ja aseellista koulutusta hallinnoimilla alueillaan etenkin 8888-mielenosoitusten jälkeisinä vuosina.[[8]](#footnote-8) Ryhmä on luonut liittoumia myös ainakin kachinien etnisten armeijoiden kanssa.[[9]](#footnote-9)

World Politics Review -lehdessä vuonna 2013 julkaistun artikkelin mukaan ABSDF:n vahvuus oli ollut sen perustamista seuranneina vuosina jopa 10 000, mutta sittemmin jäsenmäärät olivat laskeneet huomattavasti.[[10]](#footnote-10) Ihmisoikeusjärjestö Human Rights Watch raportoi vuonna 2002 että ABSDF oli ilmoittanut joukkojensa lukumääräksi noin 500 kyseisenä vuonna, mistä noin 400 kerrottiin toimivan Myanmarin ja Thaimaan raja-alueilla ja loppujen Myanmarin pohjoisosissa.[[11]](#footnote-11)

World Politics Review -lehden vuoden 2013 artikkelin mukaan useat ABSDF:n entisistä johtajista kuuluivat artikkelin julkaisuhetkellä kansallisen rauhan edistämiseksi perustetun, EU:n ja länsimaiden taloudellisesti tukeman Myanmar Peace Center (MPC) -järjestön johtaviin jäseniin.[[12]](#footnote-12)

ABSDF liittyi kansalliseen tulitaukosopimukseen (NCA) yhdessä seitsemän muun kapinallisryhmän kanssa lokakuussa 2015.[[13]](#footnote-13)

Myanmarin konflikteja pitkään tutkineen Bertil Lintnerin mukaan ABSDF on nykyisin olemassa lähinnä nimellisesti, ja suurin osa sen kaadereista ovat joko antautuneet tai asettuneet asumaan Myanmarin ulkopuolelle.[[14]](#footnote-14) Myanmarin helmikuun 2021 sotilasvallankaappauksen jälkeen ABSDF on kuitenkin antanut tukensa sotilasjunttaa vastustavalle vastarintaliikkeelle. Marraskuussa 2021 Irrawaddy uutisoi, että armeijajuntan sotilaat olivat tehneet ratsian ABSDF:n toimistoon Myawaddyssa Karenin osavaltiossa lähellä Thaimaan rajaa pidättäen neljä ryhmän jäsentä.[[15]](#footnote-15)

Ryhmän sisäiset ristiriidat koettelivat sen yhtenäisyyttä 1990-luvulla. Vuonna 2012 ABSDF:n maanpaossa toimineet jäsenet perustivat totuus- ja oikeuskomission (Truth and Justice Commission), jonka tehtävänä oli selvittää vuosien 1991–1992 tapahtumia, missä ABSDF:n Myanmarin pohjoisosien alueella sijainneessa tukikohdassa useita ryhmän omiin jäseniin kuuluneita syytettiin ”vihollisen vakoojiksi”. Osa syytetyistä teloitettiin ja noin 100 vangittiin. Tapahtumien taustalla on epäilty olleen ryhmän omat valtataistelut. Vuonna 2012 Aung San Suu Kyin johtama hallitus mahdollisti ABSDF:n maanpaossa olleista jäsenistä koostuneen totuuskomission toteuttamat tutkimukset maassa. Totuuskomission raportissa dokumentoitujen tapahtumien perusteella pohjoisella leirillä oli kuollut yhteensä 35 jäsentä, joista osa kidutuksen seurauksena.[[16]](#footnote-16)

## Mikä on VBSW -järjestö (Vigorous Burmese Student Warriors) (lyhyt kuvaus perustamisesta, perustajajäsenistä ja toiminnasta)? Oliko VBSW-järjestö osallisena Myanmarin suurlähetystön kaappauksessa Thaimaassa Bangkokissa lokakuussa 1999? Onko VBSW-järjestöllä ollut aseellista toimintaa Myanmarissa? Millaista toimintaa ja missä päin Myanmaria?

Vigorous Burmese Student Warriors (VBSW, burmaksi မြန်မာ ကျောင်းသား စစ်သည်တော်များ အဖွဲ့) oli pieni Myanmarin sotilasjunttaa vastustavien, Thaimaan pakolaisleireillä toimineiden opiskelija-aktivistien muodostama aseellinen ryhmä, joka tuli tunnetuksi erityisesti vuoden 1999 Myanmarin edustustoon Bangkokissa tehdyn kaappauksen myötä. Ryhmään kuului sen manifestin mukaan 18 ydinjäsentä.[[17]](#footnote-17) Counter Extremism Project -järjestön keräämien tietojen mukaan VBSW -ryhmän ei uskota olevan enää aktiivinen.[[18]](#footnote-18)

VBSW tuli tunnetuksi lokakuussa 1999 Myanmarin edustustoon Bangkokissa tehdyssä iskussa, jossa viisi konekiväärein ja kranaatein aseistautunutta VBSW:n jäsentä tunkeutui edustustoon ja otti 89 panttivankia, joiden joukossa oli mm. myanmarilaisia diplomaatteja ja joitakin länsimaalaisia turisteja. Ryhmä ilmoitti useita laajamittaisia vaatimuksia: se vaati mm. Myanmarin sotilasjunttaa vapauttamaan kaikki maan poliittiset vangit sekä kokoamaan uuden parlamentin vuonna 1990 järjestettyjen Myanmarin parlamenttivaalien perusteella, joiden tuloksia sotilasjuntta ei ollut kunnioittanut. VBSW kuitenkin luopui nopeasti vaatimuksistaan, ja pyrki niiden sijaan neuvottelemaan pakenemisestaan Thaimaan viranomaisten kanssa. Kaappaus kesti kaksi päivää, jonka jälkeen se päättyi rauhanomaisesti VBSW:n vapauttaessa kaikki panttivangit vahingoittumattomina ja Thaimaan viranomaisten salliessa kaappaajien pakenemisen Myanmarin rajalle heille järjestetyllä helikopterilla. VBSW:n jälkikäteen medialle antamien kommenttien mukaan iskun tarkoituksena oli ennen kaikkea kerätä kansainvälistä huomiota Myanmarin sotilasjuntan sortoa vastustavalle demokratialiikkeelle. Iskun erikoisuutta lisää se, että Thaimaan viranomaiset ilmaisivat sympatiaa ryhmän tavoitteita kohtaan, vaikka tuomitsivatkin ryhmän toimintatavat väärinä. Esimerkiksi Thaimaan silloisen sisäministerin Sanan Kachonprasartin antamien kommenttien mukaan Thaimaan viranomaiset eivät nähneet ryhmän jäseniä terroristeina vaan demokratiaa tavoittelevina opiskelijoina. Myös osa panttivangeista osoitti vapauttamisen jälkeen julkisesti tukea ja sympatiaa VBSW:n demokratiatavoitteita ja sotilasjuntan kaatamista kohtaan.[[19]](#footnote-19)

VBSW:n helikopterilla tekemän paon jälkeen se liittoutui lähellä Thaimaan rajaa toimivan Gods’s Armyn kanssa, joka oli kahden alaikäisen kaksosveljeksen johtama, vuonna 1997 perustettu etnisistä kareneista koostunut aseellinen ryhmä. Pian tämän jälkeen Myanmarin armeija lisäsi merkittävästi hyökkäyksiä God’s Armya vastaan ja pakotti sen perääntymään kohti Thaimaata. Lisäksi Thaimaan armeijan joukot alkoivat pommittaa perääntyneitä kapinallisryhmiä lähellä maiden rajaa.[[20]](#footnote-20)

24.1.2000 seitsemästä God’s Armyn ja kolmesta VBSW:n nuorista jäsenistä koostunut kymmenen hengen ryhmä teki kaappauksen sairaalaan Thaimaan Ratchaburissa ja otti siellä useita satoja panttivankeja. Kaappaajat vaativat mm. Thaimaan armeijan heihin kohdistettujen pommitusten lopettamista sekä sairaanhoitoa taisteluissa haavoittuneille jäsenilleen. Thaimaan turvallisuusjoukot tunkeutuivat sairaalaan 25. tammikuuta ja surmasivat kaikki kymmenen kaappaajaa. Kaikki panttivangit pääsivät pakenemaan vahingoittumattomina. Joidenkin vapautuneiden panttivankien mukaan thaimaalaiset iskujoukot olivat teloittaneet kaappaajat niiden antautumisen jälkeen.[[21]](#footnote-21) Kaksi surmatuista olivat median mukaan VBSW:n johtavia jäseniä, jotka olivat osallistuneet Bangkokin lähetystön kaappaukseen.[[22]](#footnote-22)

Sittemmin 2000-luvulla VBSW -ryhmä on yhdistetty joihinkin Myanmarissa lähinnä kotitekoisilla räjähteillä tehtyihin pommi-iskuihin.[[23]](#footnote-23) Bangkok Post kirjoitti tammikuussa 2005 julkaistussa artikkelissa, että VBSW oli ilmoittautunut usealle eri medialle lähetetyllä tiedotteella joulukuussa 2004 Yangonissa ravintolaan tehdyn pommi-iskun tekijäksi. Iskussa oli vaihtelevien tietojen mukaan joko loukkaantunut tai kuollut yksi ravintolan työntekijä. Lausunnossa ryhmä uhkasi tehdä lisää iskuja, jos sotilasjuntta ei vapauttaisi kaikkia poliittisia vankeja, ml. Aung San Suu Kyita, ja hyväksyisi vuoden 1990 NLD-puolueen voittamien vaalien tulosta. NLD-puolue kielsi tukevansa ryhmän väkivaltaisia iskuja ja tuomitsi iskun terroristisena tekona.[[24]](#footnote-24)

Heinäkuussa 2008 VBSW:n nimissä julkaistiin blogisivustolla tiedote, jonka mukaan ryhmä ilmoittautui sotilasjuntan poliittisen puolueen USDA:n (Union Solidarity and Development Association) Yangonin toimistoon tehdyn räjähdeiskun tekijäksi. Delhissä päämajaa pitävän myanmarilaisen Mizzima News -uutisyhtiön artikkelin mukaan blogitekstin kirjoittajaa ei voitu kuitenkaan vahvistaa, eikä VBSW:n olemassaolosta artikkelin julkaisuhetkellä ollut varsinaisia todisteita, vaikka tiedote olikin julkaistu ryhmän nimissä.[[25]](#footnote-25)

Monet Myanmarin valtavirtaoppositioryhmistä ovat ottaneet lausunnoillaan etäisyyttä VBSW-ryhmään, jonka toimintatavat on nähty radikaaleina. Edustuston iskun jälkeen NLD-puolueen johtaja Aung San Suu Kyi kertoi haastattelussa ymmärtävänsä nuorten opiskelijoiden turhautumista ja tavoitteita demokratiapyrkimyksineen, mutta samalla ilmaisi, ettei NLD -puolue voi tukea ryhmän siviileihin kohdistamaa aseellista toimintatapaa.[[26]](#footnote-26) Myös ABSDF kiisti julkisesti edustustoiskun jälkeen minkäänlaisen osallisuuden kaappaukseen tai yhteyden VBSW:hen.[[27]](#footnote-27)

Myanmarin sotilasjuntta tuomitsi Bangkokin edustustoon tehdyn kaappauksen terroristisena hyökkäyksenä, ja on sen jälkeen luokitellut VBSW:n terroristiseksi järjestöksi.[[28]](#footnote-28) Sotilasjuntta tuomitsi toukokuussa 2000 terroristisesta toiminnasta kuolemaan yhden Myawaddyn rajakaupungissa pidätetyn VBSW:n väitetyn jäsenen, joka ei ollut suurlähetystöön tehdyn iskun tekijöiden joukossa.[[29]](#footnote-29)

Sotilasjuntta on syyttänyt VBSW:tä myös laajamittaisemmista terroristisista iskuista Myanmarissa. Juntta on kuitenkin syyttänyt myös monia etnisiä ja muita kapinallisryhmiä terrori-iskuista osana propagandaansa, joten näihin väitteisiin on syytä suhtautua varauksella. Vuonna 2012 sotilasjuntta syytti ryhmää Yangon Water Festival -tapahtumaan kohdistetusta laajamittaisesta pommi-iskusta, jossa kuoli 10 ihmistä ja 170 loukkaantui. VBSW ei ilmoittautunut iskujen tekijäksi.[[30]](#footnote-30)

VBSW itse on kiistänyt olevansa terroristinen järjestö ja näkee itsensä ”vapaustaistelijoiden ryhmänä”, joiden pääasiallisena tavoitteena on ”sotilasjuntan syökseminen vallasta Myanmarissa ja demokratian sekä ihmisoikeuksien saavuttaminen maassa”.[[31]](#footnote-31)

Monissa lähteissä VBSW-ryhmän yhdeksi johtohenkilöksi on mainittu Ye Thiha (tunnettiin myös nimellä San Naing), joka yhdessä Ye Yintin kanssa sieppasi vuonna 1989 Myanmarin sisäisen lennon lentokoneen, jonka kaappaajat pakottivat laskeutumaan Thaimaan U-Tapaon sotilaslentotukikohtaan.[[32]](#footnote-32) Bangkok Postin vuoden 2005 artikkelin mukaan tekijät vapauttivat kaikki 82 matkustajaa ja 4 miehistön jäsentä 11 tuntia kestäneiden neuvottelujen jälkeen vahingoittumattomina. Tekijät pidätettiin ja tuomittiin Thaimaassa kuudeksi vuodeksi vankeuteen, mistä heidät vapautettiin kolmen vuoden jälkeen hyvän käytöksen vuoksi. Vuonna 1993 Thaimaan poliisi pidätti kuitenkin Ye Thihan yhdessä kolmen muun henkilön kanssa aseiden ja räjähteiden hallussapidosta. Joidenkin väitteiden mukaan ryhmä oli suunnitellut toteutettavaksi iskua Myanmarin sotilasjunttaa vastaan kansallispäivän seremonioissa tammikuussa 1994. Ryhmän jäsenet vapautuivat vankeudesta Thaimaassa helmikuussa 1997.[[33]](#footnote-33)

Bangkok Postin mukaan muita VBSW:n keskeisiä johtohahmoja olivat Kyaw Ni (tunnettiin myös nimellä Johnny) sekä Pida, joilla molemmilla oli keskeinen rooli Myanmarin Bankokin edustustoon tehdyssä kaappauksessa. Pida oli myöhemmin yksi Ratchaburin sairaalaiskussa kuolleista ryhmän jäsenistä.[[34]](#footnote-34)

Ryhmän yhtenäisyydestä ja ylipäänsä aktiivisuudesta 2000-luvulla on esitetty myös paljon epäilyksiä, eikä käytettävissä olevien maatietolähteiden perusteella ole täyttä varmuutta siitä, olivatko 2000-luvun jälkeen tehdyt, ryhmän nimiin otetut pommi-iskut Myanmarissa saman ydinryhmän organisoimia kuin 1999–2000 -lukujen kaappaukset Thaimaassa. Ye Thiha julisti toistuvasti ryhmän pyrkivän vahingoittamaan sotilasjuntan kenraaleja ja yhdyshenkilöitä, ilman aikomusta vahingoittaa tavallista kansaa tai siviilejä, mutta etenkin ryhmän 2000 -luvulla nimiinsä ottamat siviilejä vahingoittaneet iskut olivat ristiriidassa tämän kanssa.[[35]](#footnote-35) Myanmarilaisen BNI (Burma News International) -mediaorganisaation vuonna 2008 julkaistun artikkelin mukaan VBSW-ryhmän nimissä blogisivustolla tehtyjä lausuntoja ja ilmoituksia osallisuudesta pommi-iskuihin ei oltu voitu vahvistaa. Joidenkin lähteiden mukaan myös Myanmarin sotilasjuntta on voinut käyttää ryhmää syntipukkina omien tarkoitusperiensä ja propagandansa ajamiseksi.[[36]](#footnote-36)

## Lähteet

ABSDF [päiväämätön]. *The ABSDF In Brief* [Facebook]. <https://m.facebook.com/theabsdf/about/> (käyty 14.3.2022).

ACCORD (Austrian Centre for Country or Origin & Asylum Research and Documentation) 7.10.2011. *Myanmar: COI Compilation*. Saatavilla: <https://www.refworld.org/docid/4e9291912.html> (käyty 11.3.2022).

AFP (Agence France-Presse)

20.5.2000. *God's Army ally sentenced to death in Myanmar: report*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 11.3.2022).

2.12.1999. *Myanmar embassy gunmen deny terrorism charge*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 11.3.2022).

AP (Associated Press) 7.10.1999. *Suu Kyi sympathizes with Myanmar student embassy intruders*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 14.3.2022).

Asian Foundation 10/2017. *Myanmar – At a glance*. <https://asiafoundation.org/wp-content/uploads/2017/10/Myanmar-TStateofConflictandViolence.pdf> (käyty 10.3.2022).

Bangkok Post

28.9.2008. *God's Army: The reason for the Burmese Embassy siege*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 11.3.2022).

23.1.2005. *Return of the Warriors; Despite condemnation of their tactics by Daw Aung San Suu Kyi's NLD, the radical Burmese pro-democracy group responsible for two hostage-taking events on Thai soil is once again resorting to violence*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 14.3.2022).

BBC (British Broadcasting Corporation)

4.7.2008. *Burma: Exiled group claims responsibility for office blast*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 14.3.2022).

14.3.2005. *Group warns of more bomb blasts in Burmese capital*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 14.3.2022).

2.10.1999. *Embassy gunmen flee*. <http://news.bbc.co.uk/2/hi/asia-pacific/463569.stm> (käyty 11.3.2022).

BNI (Burma News International) 23.4.2008. *Junta accuses Vigorous Burmese Student Warriors of Rangoon blast*. <https://www.bnionline.net/en/mizzima-news/item/3974-junta-accuses-vigorous-burmese-student-warriors-of-rangoon-blast.html> (käyty 14.3.2022).

BNI Myanmar Peace Monitor 30.1.2021. All Burma Students’ Democratic Front. <https://www.mmpeacemonitor.org/1527/absdf/> (käyty 14.3.2022).

CEP (Counter Extremism Project) 2021. *Myanmar (Burma): Extremism and Terrorism*. <https://www.counterextremism.com/node/13542/printable/pdf> (käyty 14.3.2022).

Della-Giacoma, Jim; Horsey, Richard / World Politics Review 10.9.2013. *A House Divided: Finding Peace in Multiethnic Myanmar*. <https://www.worldpoliticsreview.com/articles/13200/a-house-divided-finding-peace-in-multiethnic-myanmar> (käyty 11.3.2022).

Global Insight 4.1.2006. *Small-Scale Bomb Attacks Hit Myanmar, Ahead of Independence Day*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 14.3.2022).

HRW (Human Rights Watch) 2002. *“My Gun Was As Tall As Me”: Child Soldiers in Burma*. <https://www.hrw.org/legacy/reports/2002/burma/Burma0902.pdf> (käyty 10.3.2022).

The Independent 26.1.2000. *Hostage Crisis - Bloodbath averted as Thais overcome rebels in hospital*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 11.3.2022).

Irrawaddy

3.11.2021. *Myanmar Junta Raids Rebel Group’s Office Near Thai Border*. <https://www.irrawaddy.com/news/burma/myanmar-junta-raids-rebel-groups-office-near-thai-border.html> (käyty 11.3.2022).

16.3.2015. *ABSDF Report Finds Torture, Leaves Questions in Killing of Its Own*. <https://www.irrawaddy.com/news/burma/absdf-report-finds-torture-leaves-questions-in-killing-of-its-own.html> (käyty 11.3.2022).

Lintner, Bertil / Asia Times 1.5.2021. *A wider war coming to Myanmar*. <https://asiatimes.com/2021/05/a-wider-war-coming-to-myanmar/> (käyty 15.3.2022).

The Nation 10.10.2013. *A ghost reappears with awkward questions*. <https://www.nationthailand.com/perspective/30216789> (käyty 11.3.2022).

RFA (Radio Free Asia)

15.10.2015. *Myanmar Signs Historic Cease-Fire Deal With Eight Ethnic Armies*. <https://www.rfa.org/english/news/myanmar/deal-10152015175051.html> (käyty 10.3.2022).

5.8.2013. *Armed Students Sign Peace Pact with Karen State*. <https://www.rfa.org/english/news/myanmar/agreement-08052013190513.html> (käyty 10.3.2022).

The Straits Times 3.10.1999. *Heavy price for a brief moment of bravado*. Saatavilla Factiva-uutistietokannassa (<http://www.factiva.com>) [edellyttää kirjautumista] (käyty 14.3.2022).

Sullivan, Colleen 2011. Teoksessa: Martin, Gus (toim.) 2011. *The SAGE Encyclopedia of Terrorism*. Sullivanin kirjoittama osio saatavilla: <https://books.google.fi/books?id=yuLnCgAAQBAJ&pg=PA619&dq=%22vigorous+burmese+student+warriors%22&hl=fi&sa=X&ved=2ahUKEwiz1KvEy732AhVlpIsKHWPZA_MQuwV6BAgJEAg#v=onepage&q&f=false> (käyty 11.3.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Vuoden 1988 mielenosoitusten (ns. 8888 uprising) jälkimainingeissa sai alkunsa myös maan demokratiakehitystä ajanut, Aung San Suu Kyin johtama NLD (National League for Democracy) -puolue. [↑](#footnote-ref-1)
2. Asian Foundation 10/2017, s. 104; HRW 2002, s. 151–152; ACCORD 7.10.2011, s. 62. [↑](#footnote-ref-2)
3. ACCORD 7.10.2011, s. 62. [↑](#footnote-ref-3)
4. ABSDF [päiväämätön]; BNI Myanmar Peace Monitor 30.1.2021. [↑](#footnote-ref-4)
5. ABSDF [päiväämätön]; BNI Myanmar Peace Monitor 30.1.2021. [↑](#footnote-ref-5)
6. Asian Foundation 10/2017, s. 104; RFA 15.10.2015. [↑](#footnote-ref-6)
7. Asian Foundation 10/2017, s. 104. [↑](#footnote-ref-7)
8. ACCORD 7.10.2011, s. 63. [↑](#footnote-ref-8)
9. RFA 5.8.2013. [↑](#footnote-ref-9)
10. Della-Giacoma; Horsey / World Politics Review 10.9.2013. [↑](#footnote-ref-10)
11. HRW 2002, s. 151–152. [↑](#footnote-ref-11)
12. Della-Giacoma; Horsey / World Politics Review 10.9.2013. [↑](#footnote-ref-12)
13. RFA 15.10.2015. [↑](#footnote-ref-13)
14. Lintner / Asia Times 1.5.2021. [↑](#footnote-ref-14)
15. Irrawaddy 3.11.2021. [↑](#footnote-ref-15)
16. Irrawaddy 16.3.2015. [↑](#footnote-ref-16)
17. Sullivan 2011, s. 619. [↑](#footnote-ref-17)
18. CEP 2021. [↑](#footnote-ref-18)
19. Sullivan 2011, s. 619–620; AFP 2.12.1999; BBC 2.10.1999. [↑](#footnote-ref-19)
20. Sullivan 2011, s. 619–620; HRW 2002, s. 151. [↑](#footnote-ref-20)
21. Sullivan 2011, s. 620; The Nation 10.10.2013; Bangkok Post 28.9.2008. [↑](#footnote-ref-21)
22. The Independent 26.1.2000. [↑](#footnote-ref-22)
23. Global Insight 4.1.2006; BBC 14.3.2005. [↑](#footnote-ref-23)
24. Bangkok Post 23.1.2005. [↑](#footnote-ref-24)
25. BBC 4.7.2008. [↑](#footnote-ref-25)
26. AP 7.10.1999. [↑](#footnote-ref-26)
27. The Straits Times 3.10.1999. [↑](#footnote-ref-27)
28. BBC 2.10.1999. [↑](#footnote-ref-28)
29. AFP 20.5.2000. [↑](#footnote-ref-29)
30. CEP 2021. [↑](#footnote-ref-30)
31. AFP 2.12.1999. [↑](#footnote-ref-31)
32. Bangkok Post 23.1.2005; Sullivan 2011, s. 619–620. [↑](#footnote-ref-32)
33. Bangkok Post 23.1.2005. [↑](#footnote-ref-33)
34. Bangkok Post 23.1.2005. [↑](#footnote-ref-34)
35. Bangkok Post 23.1.2005. [↑](#footnote-ref-35)
36. BNI 23.4.2008. [↑](#footnote-ref-36)